น้องใหม่ป้ายแดง GPSC ปิดเทรดวันแรกที่ 26 บ. ต่ำกว่า IPO 3.7%
GPSC ปิดเทรดวันแรกที่ 26 บ. ต่ำกว่าราคาขาย IPO 3.7% มูลค่าซื้อขาย 3.58 พันล้านบาท โดยเปิดตลาดที่ 26.25 บาท ราคาขึ้นสูงสุด 27.25 บาท และราคาลงต่ำสุด 26 บาท
18 พ.ค. 2558

ผู้สื่อข่าวรายงานว่า ราคาหุ้นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ปิดเทรดวันแรกที่ 26 บาท ลดลง 1.00 บาท หรือ 3.70% จากราคาขาย IPO ที่ 27 บาท/หุ้น มูลค่าซื้อขาย 3.58 พันล้านบาท โดยเปิดตลาดที่ 26.25 บาท ราคาขึ้นสูงสุด 27.25 บาท และราคาลงต่ำสุด 26 บาท
บล.แลนด์ แอนด์ เฮ้าส์ ระบุในบทวิเคราะห์ฯประเมินราคาเป้าหมายปี 58 ของ GPSC ที่ 26 บาท ซึ่งเทียบเท่ากับ 16F P/E=18.8x และ P/B=1.0x โดยที่ราคา IPO สูงกว่าราคาเป้าหมาย จึงแนะนำ”ซื้อเมื่อราคาอ่อนตัว”
ในเบื้องต้น ประเมินมูลค่าหุ้น GPSC ด้วยค่าเฉลี่ย EV/MW=37.31 ลบ. ของหุ้นโรงไฟฟ้าใหญ่ 3 บริษัท คือ EGCO, GLOW และ RATCH ได้เท่ากับ 41.75 บ. แต่ด้วยความสามารถในการสร้างผลตอบแทนต่อเงินลงทุนของ GPSC ที่ต่ำกว่าโรงไฟฟ้าอื่น ๆ เห็นได้จาก ROIC ของ GPSC อยู่ที่ระดับ 5.95% ต่ำกว่าค่าเฉลี่ยของกลุ่มที่ 9% ค่อนข้างมาก ดังนั้น จึงปรับลด EV/MW ของ GPSC ลงตามสัดส่วน ROIC ที่ทำได้=24.67 ลบ.
จุดเด่นของ GPSC เป็นบริษัทมีฐานะเป็นแกนนำ(Flagship) ในการดำเนินธุรกิจไฟฟ้าของกลุ่ม PTT ซึ่งหนุนให้ GPSC มีโอกาสขยายธุรกิจไฟฟ้าทั้งในและต่างประเทศ รวมทั้งยังได้อาศัยความสัมพันธ์อันดีของกลุ่ม PTT กับหน่วยงานของรัฐ และบริษัทอื่นที่เป็นคู่ค้า เพื่อให้บริษัทได้เข้าร่วมลงทุนในโครงการโรงไฟฟ้าและธุรกิจที่เกี่ยวเนื่อง
แนวโน้มกำไรปี 58 ประเมินกำไร GPSC ที่ 1,720 ลบ.(+9%YoY) มาจากกำลังผลิตใหม่ของ IRPCCP-I (23 MW) คิดเป็น EPS=1.15 บ. (-18%YoY จากหุ้นเพิ่มทุน 374.6 ล้านหุ้น หรือ 25% ของจำนวนหุ้นหลัง IPO) ส่วน FY59F คาดกำไรเพิ่มเป็น 2,087 ลบ. (+21%YoY) โดยได้แรงหนุนจากกำลังผลิตใหม่ที่เพิ่มขึ้น 38 MW ของ NNEG และ FY60-63 จะเติบโตก้าวกระโดดตามกำลังผลิตที่จะเพิ่มขึ้น 154 MW ในปี 60, ปี 62: 321 MW จากโรงไฟฟ้าพลังน้ำ ไซยะบุรี กำหนดจะเริ่มผลิตในเดือน ต.ค.62 และผลิตเต็มปีในปี 63 ซึ่งจะเป็นโรงไฟฟ้าหลักที่หนุนกำไรปี 63 ให้เติบโตอย่างมีนัยสำคัญ